

**בית הדין הצבאי המחוזי**

**מחוז שיפוטי ז"י**

|  |  |  |
| --- | --- | --- |
| **בפני:** | **אל''ם מאיה גולדשמידט** | **- אב"ד** |
|  | **רס''ן אורן ניב** | **- שופט** |
|  | **סרן צליל אורי נחשון** | **- שופטת** |

**בעניין: התובע הצבאי (ע"י ב"כ, סרן אריאלה סגל)**

**נגד**

**ח/XXX סרן נ' א' פ' (ע"י ב"כ,** **סרן ליאור אטקין (סגן יוסי אלבז נוכח)**)

**הכרעת - דין**

לאור הודעת הנאשם כפי שנמסרה על ידי בא כוחו, כתב האישום המתוקן והפרטים הנוספים, מורשע הנאשם בעבירה של התרשלות לפי סעיף 124 לחוק השיפוט הצבאי, התשט''ו – 1955.

**ניתנה היום, כ''ט בשבט התש''ף, 24/02/2020, והודעה בפומבי ובמעמד הצדדים.**

\_\_\_\_\_( - )\_\_\_\_\_ \_\_\_\_\_( - )\_\_\_\_\_ \_\_\_\_\_( - )\_\_\_\_\_

שופט אב"ד שופטת

**גזר - דין**

1. הנאשם, סרן נ' פ', נותן את הדין בגין עבירה של התרשלות. מכתב האישום המתוקן והפרטים הנוספים שהוגשו עלתה התמונה הבאה:

בתקופה הרלוונטית המתוארת בכתב האישום, בשנת 2016, שימש הנאשם כקמ''ד תשתיות והגנת הסביבה בזרוע היבשה. הנאשם מילא תפקיד זה כשלוש שנים ובמסגרת תפקידו היה אחראי בין השאר להעביר הנחיות מקצועיות ליחידות שתחת אחריותו לטובות טיפול במפגעים סביבתיים, לעקוב אחר יישומן ולהעמיד תקציב לטיפול במפגעים סביבתיים.

בשטח בית הספר להנדסה צבאית (בהל"ץ), אחת היחידות שתחת אחריות הנאשם, פעלה תחנת דלק צבאית, המשתמשת לתדלוק כלי צמ"ה ורק''ם ובה שלוש עמדות תדלוק. במחנה פעל מרכז אנרגיה אשר סיפק קיטור ומים חמים למחנה והוא מוזר בסולר משני מיכלים מוטמנים.

ב-31/3/2016 התגלתה דליפה ממכלי הסולר שמזינים את מרכז האנרגיה במחנה. ב-5/6/2016 התגלתה דליפה נוספת של כ-5,000 ליטר סולר מהצינור התת קרקעי שבסמוך לאחת מעמדות התדלוק בתחנת הדלק.

בימים 6/6/2016 ו-24/8/2016 נערכו בבהל''ץ סיורים של המשטרה הירוקה במשרד להגנת הסביבה, ובמסגרתם ניתנו הוראות לטיפול במפגעים לבעלי התפקידים בבהל''ץ. לאחר הסיור הראשון אף נותק חלק מהקרקע המזוהמת מהמקום, והועמד על משטח ניילון בשטח המחנה.

למחר הסיור הראשון של המשטרה הירוקה, ב-7/6/2016, פנה רס''ב אבקסיס, ששימש כקצין הספקה ותקציבים ואחראי על תחום הגנת הסביבה בבהל''ץ לנאשם, וביקש לקבל הנחיות לטיפול במפגעים. הנאשם פנה לקמ''א תמר מודזגברישווילי, קמ''ט פרוייקטים במנהל להגנת הסביבה בצה''ל, לקבלת ההנחיות. ביום 9/6/2016 העבירה קמ''א מודגזברישווילי לנאשם את ההנחיות להמשך הטיפול במפגעים, בהם נקבע כי יש לפעול בהתאם להנחיות קל''ר 11.01.10 ולנתק את הקרקע המזוהמת מהקרקע הנקייה, להניחה על מצבע מבודד, לכסותה ולשלט בהתאם. לאחר מכן יש לדגום את הקרקע המזוהמת ולפנותה לאתר מורשה, באישום מנהל הגנת הסביבה (לצורך כך יש להפעיל מכרז לטיפול ולשיקום קרקעות זוהמות ולפנות למרכז דלק לצורך פינוי הקרקע על בסיס תקציב היחידה).

ב-30/8/2016, בעקבות הסיור השני, פנה סגן מפקד בהל'' דאז, סא''ל (במיל') רוזמן לנאשם, ועדכן אותו כי גורמי היחידה ניתקו חלק מהקרקע והיחידה ממתינה להנחיות לצורך פינויה. הנאשם עדכן בכך את קמ''א אבטל מילנקי, קמ''ט מו''פ וגורמי סיכון סביבתיים במנהל להגנת הסביבה.

ביום 6/9/2016 העבירה קמ''א מילנקי לנאשם, פעם נוספת, את רשימת ההנחיות מיום 9/6/2016, והנחתה אותו לפעול באופן מיידי לפינוי הקרקע. הנאשם העבירה את ההנחיות האמורות, לסא''ל (במיל') רוזמן ולרס''ב אבקסיס.

הנאשם פעל בניגוד לתפקידו, בתור הגורם האמון על הקשר עם המנהל להגנת הסביבה בצה''ל, שאף קיבל לידיו את הנחיות המנהל. כחלק מתפקידו נדרש הנאשם לפעול לתקצוב פינוי הקרקע בהתאם לבקשה של בהל''ץ, אולם הוא לא פנה לבהל''ץ או לבעלי התפקידים שם לשם וידוא מימושן של ההנחיות שהעביר אליהם, וזאת עד לחודש יולי 2017, ואף לא קידם את הטיפול בפן התקציבי. רק ביולי 2017, בעקבות סיור חוזר של המשטרה הירוקה בבהל''ץ, בו השתתף גם הנאשם, פנה המנהל להגנת הסביבה בצה''ל לבהל''ץ ולנאשם, ורק ממועד זה אלו החלו גורמי בהל''ץ והנאשם לפעול לתקצוב ההתקשרות עם קבלן מורשה לפינוי הקרקע. בכך גם הפר הנאשם את חובותיו על פי פקודות צבאיות שונות. הקרקע פונתה לבסוף רק בחודש ספטמבר 2018.

1. הנאשם התגייס לצה''ל בשנת 2012, לאחר סיום לימודים בעתודה האקדמית, ושירת בצה''ל, בשירות חובה וקבע, עד לשחרורו מצה''ל ביום 13/12/2018, עם תום שירות הקבע. במהלך שירותו הצבאי הורשע בשלוש עבירות שעניינן התרשלות במסגרת הדין המשמעתי. כיום הוא נמנה על כוחות המילואים. יצוין, כי הנאשם גם שוהה כעת בחו''ל למשך תקופה ממושכת, ועל כו עתרו הצדדים כי הדיון ייערך שלא בנוכחותו, תוך שהובהר כי הנאשם מודה בכתב האישום המתוקן, והסמיך את הסנגוריה הצבאית לייצגו. בנסיבות אלה התרנו את עריכת הדיון בהיעדרו.
2. הוצג בפנינו הסדר טיעון, הכולל רכיבים של קנס ומאסר מותנה, אשר הובהר אף הוא על דעתו של הנאשם. במסגרת טיעוני הצדדים הובהר, כי לא ידע האם נגרם נזק בפועל מאי פינוי הקרקע במועד, ואם כן – מה שיעור הנזק. עם זאת, נשקל פוטנציאל הנזק שיכול היה להיגרם עקב האירוע. עוד הוצגה בפנינו רמת הענישה שנקבעה בפרשה זו ביחס לשני מעורבים נוספים, אשר נדונו אף הם לעונשי קנס ומאסר מותנה:

בתיק מ/1/20 נדון סא''ל עמוס לוי, סגן מפקד בהל''ץ אשר החליף את סא''ל (במיל') רוזמן בתפקידו, ונמצא אף הוא אחראי, כסגן מפקד היחידה, לכך שלא פעל לקדם את פינוי הקרקע הספוגה בסולר לאתר מורשה ולהשגת התקציב לשם כך.

בתיק ז''י/174/19 נדון רס''ב מיכאל אבקסיס, אשר שימש כאמור כאחראי תחום הגנת הסביבה בבהל''ץ ולא פעל לזירוז הטיפול בהעברת התקציב לפינוי הקרקע, בניגוד לחובותיו על פי פקודות הצבא.

כן צוין, כי סא''ל (מיל') רוזמן ששימש כסגן מפקד בהל''ץ בעת היווצרות המפגע, לא הועמד לדין בשל פרישתו ויציאתו מתחולת חש''ץ. בעניינו ניתנה המלצה לנזיפה פיקודית.

1. בעת בחינת הסדר הטיעון המוצע, מצאנו לתת משקל משמעותי לחשיבות השמירה על איכות הסביבה. מעשיו של הנאשם תמו לעיכוב הטיפול במפגע הסביבתי המשמעותי ולא ניתן לדעת אילו נזקים נגרמו בשל כך לקרקע. עם זאת, מנגד, בפסיקת בית המשפט העליון צוין כי בעבירות הנוגעות לאיכות הסיבה, ניתן לפעול גם במסלולי אכיפה חילופיים להעמדה לדין פלילי והרשעה בפלילים היא בבחינת חריג (ר' רע''פ 3515/12 **מדינת ישראל נ' שבתאי** (2013)). בעניינו, הועמד הנאשם לדין בבית דין צבאי, אולם האיזון בעניין זה ננקט בעצם הבחירה בסעיף הרשעה שאינו נושא רישום פלילי ובענישה מתונה באופן יחסי. סברנו, כי בשים לב למידת התרשלות המיוחסת לנאשם, אשר כאמור גם לא היה היחיד שהתרשל בתפקידו באירוע זה, וגם לא הבכיר מהשלושה שהועמדו לדין, הרי שהאיזון המוצע בהסדר הטיעון הוא סביר וראוי, ולפיכך מצאנו לכבד את הסדר הטיעון המוצע.
2. על הנאשם יושתו אפוא העונשים הבאים:

1.קנס בסך אלף (1,000) ש''ח אשר ישולם על ידי הנאשם בתשלום אחד, לא יאוחר מיום 10/04/2020.

2.שלושים (30) ימי מאסר מותנים למשך שנה (1), לבל יעבור הנאשם כל עבירה שיש בה יסוד של התרשלות ביחס להגנה על הסביבה.

**זכות ערעור תוך 15 יום.**

**ניתן והודע היום, 24/02/2020, בפומבי ובמעמד הצדדים.**

\_\_\_\_\_( - )\_\_\_\_\_ \_\_\_\_\_( - )\_\_\_\_\_ \_\_\_\_\_( - )\_\_\_\_\_

שופט אב"ד שופטת

העתק נכון מן המקור

ליבי יעקובי, סרן

ע. משפטית לנשיאת בית הדין

חתימת המגיה תאריך הדפסה: 24/02/2020  
נערך על ידי א.צ'.